অবসরের পর ফের বড় সিদ্ধান্ত! বিদেশি লিগে খেলতে যাচ্ছেন অশ্বিন?

ওয়েব ডেস্ক: প্রথমে আন্তর্জাতিক ক্রিকেট, পরে আইপিএল থেকে অবসর (Retirement) নিয়েছেন ভারতীয় ক্রিকেটের অন্যতম সেরা স্পিনার রবিচন্দ্রন অশ্বিন (Ravichandran Ashwin)। বুধবারই তিনি আইপিএল-কে (IPL) বিদায় জানিয়েছেন। গণেশ চতুর্থীর সকালে নিজের সোশ্যাল মিডিয়া অ্যাকাউন্টে পোস্ট করে আনুষ্ঠানিকভাবে এই ঘোষণা করেন তিনি। তবে হয়তো এখনই ক্রিকেট মাঠ থেকে নিজেকে হয়তো সরিয়ে ফেলবেন না অশ্বিন। তাহলে এই জোড়া অবসরের পর কী পরিকল্পনা করছেন ভারতের এই কিংবদন্তি স্পিনার? চলুন সেটাই এবার জেনে নেওয়া যাক।

সূত্রের খবর, আন্তর্জাতিক ক্রিকেট এবং আইপিএল থেকে নিজেকের সরিয়ে নেওয়ার পর বিদেশি ফ্র্যাঞ্চাইজি লিগে (Franchise League) খেলার আগ্রহ প্রকাশ করেছেন এই তারকা। কারণ, অশ্বিন লিখেছেন, “আজ একটা বিশেষ দিন। প্রতিটি সমাপ্তির মধ্যেই নতুন সূচনা লুকিয়ে থাকে। আইপিএল ক্রিকেটার হিসেবে আমার পথচলা শেষ হলেও, বিভিন্ন লিগে আমার নতুন যাত্রা শুরু হচ্ছে। যেসব ফ্র্যাঞ্চাইজির হয়ে খেলেছি, তাদের ধন্যবাদ। সবচেয়ে বড় ধন্যবাদ আইপিএল ও বিসিসিআইকে, আমাকে আজকের জায়গায় পৌঁছে দেওয়ার জন্য।”

আরও পড়ুন: এশিয়া কাপে ভারতের ‘তুরুপের তাস’ কে? জানিয়ে দিলেন শেহওয়াগ

প্রসঙ্গত, আইপিএলে চেন্নাই সুপার কিংস, রাজস্থান রয়্যালস, কিংস ইলেভেন পাঞ্জাব (বর্তমান পাঞ্জাব কিংস) সহ একাধিক দলের হয়ে খেলেছেন অশ্বিন। ‘ইয়েলো আর্মি’-র প্রাক্তন এই সদস্য সম্প্রতি তাঁর ইউটিউব চ্যানেলে আইপিএলের নানা অভিজ্ঞতার কথা শেয়ার করেছিলেন। চেন্নাই সুপার কিংস থেকে আলাদা হওয়ার ইঙ্গিতও দিয়েছিলেন আগেই। এবার সম্পূর্ণরূপে আইপিএলকে বিদায় জানালেন তিনি।

তবে অশ্বিনের পরবর্তী গন্তব্য হিসেবে শোনা যাচ্ছে ইংল্যান্ডের ‘দ্য হান্ড্রেড’ লিগের নাম। যেহেতু আন্তর্জাতিক ক্রিকেট থেকে তিনি ইতিমধ্যেই অবসর নিয়েছেন, তাই বিদেশি ফ্র্যাঞ্চাইজি লিগে খেলার ক্ষেত্রে তাঁর আর কোনও বাধা নেই। এর আগে দীনেশ কার্তিক দক্ষিণ আফ্রিকার লিগে পার্ল রয়্যালসের হয়ে খেলে নজির গড়েছিলেন। এবার অশ্বিনও কি সেই পথেই হাঁটবেন? সেটাই এখন দেখার বিষয়।

দেখুন আরও খবর:

The post অবসরের পর ফের বড় সিদ্ধান্ত! বিদেশি লিগে খেলতে যাচ্ছেন অশ্বিন? first appeared on KolkataTV.