বাদ পড়ার হতাশা থেকেই অবসরের সিদ্ধান্ত নেন অশ্বিন!

স্পোর্টস ডেস্ক: আন্তর্জাতিক ক্রিকেট (International Cricket) থেকে অবসর নিয়েছেন রবিচন্দ্রন অশ্বিন (Ravichandran Ashwin) তা বেশ অনেকদিন হয়ে গেল। তিনি যে বয়সে এই সিদ্ধান্ত নিয়েছিলেন তাতে অবাক হওয়ার কিছু ছিল না। তবে তখনও দক্ষতার শীর্ষে ছিলেন ভারতীয় অফস্পিনার। সে কারণেই তাঁর অবসরে অনেকেই বিস্মিত হন। অশ্বিন এবার এমন এক মন্তব্য করলেন যে বিতর্ক বাড়বেই। তিনি জানিয়েছেন, দিনের পর দিন প্রথম একাদশের বাইরে থাকাই তাঁকে অবসরের সিদ্ধান্ত নিতে বাধ্য করেছিল।

ঠোঁটকাটা, স্পষ্টবাদী হিসেবে পরিচিত ‘অ্যাশ’। সম্প্রতি ‘কুট্টি স্টোরিস উইথ অ্যাশ’ নামক ইউটিউব চ্যানেলে রাহুল দ্রাবিড়ের (Rahul Dravid) সঙ্গে কথোপকথনের সময় বড় মন্তব্য করেন তিনি। অশ্বিন বলেন, “আমার যথেষ্ট বয়স হয়েছিল, সেটা স্বীকার করতেই হবে। কিন্তু সফরে গিয়ে বেশিরভাগ সময়ে বসে থাকা আমাকে ভাবিয়ে তুলেছিল। এমন নয় যে আমি আর দলের জন্য অবদান রাখতে চাইনি, তবে মনে হত আমি যদি বাড়িতে থাকতাম, এখন সন্তানদের সঙ্গে সময় কাটাতে পারতাম। ওরাও বড় হচ্ছে, আর আমি ঠিক কী করছি?”

আরও পড়ুন: প্রিমিয়ার লিগে আজ রাতে হাড্ডাহাড্ডি লন্ডন ডার্বি

অশ্বিন আরও বলেন, “আমার মনে হল, ঠিক আছে আমি তো ৩৪-৩৫ বছর বয়সেই অবসর নেওয়ার কথা ভেবেছিলাম, কিন্তু আমি খুব একটা সুযোগ পাচ্ছিলাম না।” প্রসঙ্গত, অশ্বিনকেই ভারতের এক নম্বর স্পিনার বলে মনে করা হত। ঘরের মাটিতে টেস্ট সিরিজে তাঁকে ছাড়া দল ভাবাই যেত না। কিন্তু অস্ট্রেলিয়া, ইংল্যান্ড, দক্ষিণ আফ্রিকা এবং নিউজিল্যান্ড, যেখানে উইকেট স্পিন-বন্ধু নয়, সেখানে অশ্বিন নয়, অগ্রাধিকার পেতেন রবীন্দ্র জাডেজা (Ravindra Jadeja)। অশ্বিনও ভালোই ব্যাট করতে পারেন, তবে অলরাউন্ডার হিসেবে জাডেজাকেই বেশি পছন্দ করেছে টিম ম্যানেজমেন্ট। বিদেশ সফরে গিয়ে প্রথম এগারোয় না থাকাই হতাশ করেছিল অশ্বিনকে।

দেখুন অন্য খবর: