“জয় দিয়ে শেষ…!,” অবসর প্রসঙ্গে বিরাট মন্তব্য রোহিত, বিরাটের

ওয়েব ডেস্ক: ছিল নিয়মরক্ষার ম্যাচ, হয়ে গেল ‘রো-কো’ জুটির সুপারহিট শো। শনিবারের সিডনি যেন সেজে উঠেছিল রোহিত শর্মা (Rohit Sharma), বিরাট কোহলির (Virat Kohli) জন্যই। এদিন ভারতের ব্যাটিং দেখে মনেই হল না যে, দুজনের অবসরের সময় এসে গিয়েছে। কিন্তু রানে ফিরেই কি অবসর (Retirement) নিয়ে ইঙ্গিত দিয়ে রাখলেন ভারতীয় ক্রিকেটের এই দুই কিংবদন্তি? এই জল্পনা ছড়াল ম্যাচ শেষে, যখন রোহিত ও বিরাটের মুখে শোনা গেল কিছু আবেগঘন কথা।

শনিবার ম্যাচ (India Vs Australia) শেষে অস্ট্রেলিয়ার দর্শকদের আবেগঘন বিদায় জানালেন বিরাট কোহলি ও রোহিত শর্মা। সম্ভবত অস্ট্রেলিয়ার মাটিতে এটাই ছিল তাঁদের শেষ ম্যাচ। আর সেই স্মরণীয় দিনে ভারতকে ৯ উইকেটে জয় এনে দিলেন এই দুই তারকা ব্যাটার, দ্বিতীয় উইকেটে গড়লেন ১৬৮ রানের দুর্দান্ত জুটি। ম্যাচ-পরবর্তী সাক্ষাৎকারে প্রাক্তন অস্ট্রেলিয়ান অধিনায়ক অ্যাডাম গিলক্রিস্ট ও রবি শাস্ত্রীর সঙ্গে কথা বলার সময় বিরাট ও রোহিত তাঁদের দীর্ঘ অস্ট্রেলিয়া সফরের স্মৃতি ও কৃতজ্ঞতার কথা তুলে ধরেন।

আরও পড়ুন: পিছিয়ে গেল মেসির ভারত সফর! কারণ জানলে অবাক হবেন

বিরাট প্রথমেই বলেন, “আমরা সবসময়ই এখানে খেলতে ভালোবাসি। অস্ট্রেলিয়ার দর্শকরা সবসময় আমাদের দারুণভাবে গ্রহণ করেন। আমরা এই দেশেই অনেক ভালো ভালো ইনিংস খেলেছি। এত বছরের ভালোবাসার জন্য সবাইকে ধন্যবাদ জানাই। আপনারা অসাধারণ।”

রোহিতও বিরাটের কথার সঙ্গে সুর মিলিয়ে বলেন, “২০০৮ সালের সেই সফরের কথা এখনও মনে আছে। তখনও এই মাটিতে জয় দিয়ে যাত্রা শুরু করেছিলাম, আর আজও জয় দিয়ে শেষ করছি—এটাই সবচেয়ে আনন্দের। জানি না আবার কখনও অস্ট্রেলিয়ায় খেলতে আসব কী না, তবে এত বছর ধরে এখানে খেলে সত্যিই দারুণ অভিজ্ঞতা হয়েছে। ধন্যবাদ, অস্ট্রেলিয়া।”

pic.twitter.com/NRw2PWfrCF

— Sen Media (@undo_kardo) October 25, 2025

শেষ ম্যাচে ভালো খেললেও এই সিরিজের শুরুটা কিন্তু একেবারে সহজ ছিল না দুই তারকার জন্য। পার্থের প্রথম ম্যাচে ব্যর্থ হয়েছিলেন দু’জনেই। অ্যাডিলেডে রোহিতের ব্যাটে রান এলেও কোহলি টানা দুই ম্যাচে শূন্য রানে আউট হন। তারপর আজ দুজনেই রানে ফিরলেন। অপরাজিত থেকে রোহিত ও বিরাট ম্যাচ জেতালেন ভারতকে।

দেখুন আরও খবর: