পূজারা অবসর নিতেই তাঁকে নিয়ে পোস্ট গম্ভীরের, কী লিখলেন?

ওয়েব ডেস্ক: শেষ হল একটা অধ্যায়। রবিবার সব ধরণের ক্রিকেট থেকে অবসর (Retirement) নিলেন চেতেশ্বর পূজারা (Cheteshwar Pujara)। রাহুল দ্রাবিড়ের পর তিনিই ছিলেন এমন এক টেস্ট ব্যাটার, যিনি একাহাতে একটা দিন সামলে দেওয়ার ক্ষমতা রাখতেন। তাই ১০৩টি টেস্ট ম্যাচে দেশকে প্রতিনিধিত্ব করা এই ডানহাতি ব্যাটারকে ভারতীয় ক্রিকেট ইতিহাসে একজন ‘যোদ্ধা’ হিসেবেই স্মরণ করা হবে, যিনি দলের জন্য সবচেয়ে কঠিন সময়ে বুক চিতিয়ে লড়েছেন। বিশেষ করে অস্ট্রেলিয়ার বিরুদ্ধে তাঁর লড়াকু ইনিংস আজও ক্রিকেটপ্রেমীদের মনে টাটকা।

পূজারার অবসরের খবর ছড়িয়ে পড়তেই ভারতীয় ক্রিকেট মহল থেকে শুরু করে ভক্তদের আবেগঘন শ্রদ্ধার বার্তা ভেসে আসে সামাজিক মাধ্যমে। বর্তমান ভারতীয় দলের প্রধান কোচ গৌতম গম্ভীর (Gautam Gambhir) লিখেছেন, “ঝড় উঠলে তিনি বুক চিতিয়ে দাঁড়িয়েছেন, আশা ফুরোলেও লড়াই চালিয়ে গেছেন। অভিনন্দন পূজ্জি।”

He stood tall when the storm raged, he fought when hope was fading. Congratulations Pujji @cheteshwar1 pic.twitter.com/0Tj836uoO9

— Gautam Gambhir (@GautamGambhir) August 24, 2025

আরও পড়ুন: সরে দাঁড়াল Dream-11! অন্য জার্সিতে এশিয়া কাপ খেলবে টিম ইন্ডিয়া?

এদিকে ভারতীয় দলের (India Cricket Team) প্রাক্তন ওপেনার বীরেন্দ্র শেহওয়াগের বার্তা, “অসাধারণ এক টেস্ট কেরিয়ারের জন্য অভিনন্দন। তোমার একাগ্রতা, পরিশ্রম আর মানসিক দৃঢ়তা অনুপ্রেরণার। জীবনের দ্বিতীয় ইনিংসের জন্য শুভেচ্ছা।”

Congratulations on a fabulous test career @cheteshwar1 .
Your grit ,determination and hardwork was inspiring and you can be very proud of what you have achieved. Best wishes for a memorable second innings. pic.twitter.com/xtQZPnGo2W

— Virrender Sehwag (@virendersehwag) August 24, 2025

২০১০ সালে বেঙ্গালুরুতে অস্ট্রেলিয়ার বিরুদ্ধে অভিষেক হয় পূজারার। তবে ক্যারিয়ারের সেরা অধ্যায়টি লেখা হয় ২০১৮-১৯ অস্ট্রেলিয়া সফরে, যেখানে চার টেস্টে ৫২১ রান করে ভারতের প্রথমবার অস্ট্রেলিয়ায় সিরিজ জয়ের নায়ক হন পূজারা। সেই সিরিজে তাঁকে দেওয়া হয়েছিল ‘সিরিজ সেরা’র স্বীকৃতি।

নিজের বিদায়ী বার্তায় পূজারা আবেগঘন ভঙ্গিতে বলেন, “রাজকোটের এক ছোট্ট শহর থেকে বাবা-মায়ের সঙ্গে শুরু করেছিলাম স্বপ্নযাত্রা। তখন জানতাম না ক্রিকেট আমাকে এত কিছু দেবে—অমূল্য সুযোগ, অভিজ্ঞতা, ভালোবাসা আর এই মহান দেশের জার্সি গায়ে জড়ানোর গর্ব।”

দেখুন আরও খবর: